Jean-Louis Knouwds – Kosmos
Author: Jean-Louis Knouwds
Afrika tweekampkampioenskappe word in Windhoek aangebied
Posted on 16 Oct 2021 16 Oct 2021 by Jean-Louis Knouwds
Die Namibiese Driekampfederasie bied vandag en môre die Afrika tweekampkampioenskappe in die hoofstad aan. Vir meer besonderhede sluit ons aan by Roual Spangenberg die president van die Namibiese Driekampfederasie.
90 ratelslange in huis gekry
'n Amerikaanse slang-redder het meer as 90 ratelslange onder die huis van 'n vrou in Santa Rosa, Noord-Kalifornië, verwyder. Tot soveel as 22 volwasse ratelslange en 59 baba-slange is eers onder die huis uitgehaal. Al Wolf het vir 'n tweede en derde keer na die huis teruggekeer en nog elf slange uitgehaal. Hy het ook op 'n dooie kat en 'n dooie buidelrot afgekom. Al die slange is van die Noordelike Stille-oseaan-spesie wat die enigste giftige slange in Noord-Kalifornië is. Wolf is die direkteur van die Sonoma-distrik se reptielreddings-organisasie.
Die Hardap-streek bo-aan die lys van ingeënte mense
Volgens statistieke van die Namibiese gesondheidsministerie is die Hardap-streek bo-aan die lys van ingeënte mense en die Zambezi-streek onderaan. Dertig persent van Hardap-inwoners is al ingeënt met slegs vyf persent inwoners van die Zambezi-streek wat hul inentings ontvang het. Die Kavango-Oos-streek is tweede laaste op die lys met slegs 5,7 persent wat ingeënt is. Die Erongo-streek het vroeër sy doelwitte gestel vir inentings teen Covid-19 en die goewerneur Neville Andre vertel aan Kosmos 94.1 Nuus hoe hulle vorder.
Rugby afrigtingsprogram op die Vodacom-Bulls-app
Die Vodacom Bulls het 'n groot digitale poging aangepak om sowel rugbyafrigters as jong spelers te bemagtig deur die reeds suksesvolle afrigtingsprogram vir Bulletjie Rugby te ontwikkel in 'n gratis aanlynreeks met Vodacom Bulls, direkteur van Rugby Jake White, en sy afrigtingspan. Die Jake White Kickstart-reeks, genaamd 'Jake's Kickstart', is 'n prettige inleiding tot die spel van rugby vir spelers tussen die ouderdomme van 5-9 jaar – beide seuns en dogters – en is op Vodacom-Bulls-app beskikbaar. Volgens die president van die Blou Bulle Rugbyunie, Willem Strauss is dit vir hulle net so belangrik dat rugby op junior vlak groei en uitblink as op die vlak waar die Bulle trofeë wen.
Virgin Atlantic begin weer volgende maand met vlugte na Kaapstad
Virgin Atlantic sal middel November terugkeer na sy Kaapstad-roete. Die lugdiens het beplan om die direkte diens in Januarie te hervat, maar 'n toename in vraag nadat Suid-Afrika van die rooi lys van die Verenigde Koninkryk verwyder is, het daartoe gelei dat dit vroeër teruggekeer het. Business Insider berig kort nadat Suid-Afrika van die rooi lys gehaal is, het mense in Brittanje gehaas om vlugte te bespreek.
Daar is nie 'n tekort aan huurvoertuie in Suid-Afrika nie
Die Nasionale Vereniging vir Motorvervaardigers van Suid-Afrika het bewerings ontken dat daar 'n tekort aan huurvoertuie in die land is. Dit volg na berigte dat dit 'n uitdaging gaan wees om tydens die Desember-vakansie motors te huur, as gevolg van voorsieningsprobleme. Naamsa sê daar is voldoende voorraad om aan die vraag deur individue, staatsdepartemente en motorverhurings-maatskappye te voldoen. Volgens die bestuurshoof Mikel Mabasa het die uitdagings by motorverhuringsmaatskappye, niks met voorraadtekorte deur vervaardigers te doen nie.
Interessante navorsing oor plantspesies en bestuiwing
Ongeveer 175 000 plantspesies, die helfte van alle blomplante, maak gedeeltelik of algeheel staat op dierebestuiwers ten einde saad te kan produseer en sodoende te kan voortplant. 'n Afname in bestuiwergetalle kan dus groot ontwrigtings in natuurlike ekosisteme veroorsaak, wat die verlies aan biodiversiteit insluit. Dit is volgens 'n artikel, wat pas in die vaktydskrif Science Advances gepubliseer is deur dr James Rodger, 'n nadoktorale genoot in die department wiskundige wetenskappe aan die Universiteit van Stellenbosch wat met Kosmos 94.1 Nuus gepraat het.
Jaco Minnaar is die nuwe president van Agri-SA
Agri SA se nuwe president is 'n mielie-, sojaboon- en aartappelboer van Hennenman in die Vrystaat. Jaco Minnaar is reeds jare lank aktief betrokke by Agri SA en het as voorsitter van Graan SA gedien. 'n Katoen- en groenteboer van die Makahatini-vlakte in KwaZulu-Natal, Phenias Gumede, is tot eerste adjunkpresident verkies. Hy is deel van Kwanalu se leierskap en visepresident van Katoen SA. 'n Besproeiingsboer van die Hopetown-distrik in die Noord-Kaap, Nicol Jansen, is verkies tot tweede adjunkpresident.
Man gevang met 1,2 miljoen-rand se diamente
'n Nege-en-dertigjarige man is op Worcester in die Boland in Suid-Afrika aangekeer in verband met die besit van diamante van 1,2-miljoen-rand. Die polisie het inligting ontvang oor 'n persoon wat op pad was om 'n diamanttransaksie met 'n plaaslike huurmotorbestuurder te beklink. 'n Polisie-woordvoerder, Joseph Swartbooi, sê beamptes het die man agtervolg en na hulle hom deursoek het, gearresteer.
Wêreldvoedseldag word vandag in Erongo gevier
Die goewerneur van die Erongo-streek, Neville Andre, nooi inwoners van sy streek uit om vandag vieringe van Wêreldvoedseldag by te woon. Die vieringe sal in die Walvisbaai landelike kiesafdeling plaasvind soos hy aan Kosmos 94.1 Nuus verduidelik.